GUNKUL ปิดดีลซื้อรฟฟ.เวียดนาม 50 เมกฯ 1.26 พันลบ. ลุย COD ธ.ค.นี้
GUNKUL ปิดดีลซื้อรฟฟ.เวียดนาม 50 เมกฯ 1.26 พันลบ. ลุย COD ธ.ค.นี้
GUNKUL ปิดดีลซื้อรฟฟ.เวียดนาม 50 เมกฯ 1.26 พันลบ. ลุย COD ธ.ค.นี้
30 พ.ย. 2563

บริษัท กันกุลเอ็นจิเนียริ่ง จำกัด (มหาชน) หรือ GUNKUL แจ้งว่าบริษัทเข้าซื้อหุ้นทั้ง 100% ในบริษัท Doan Son Thuy Investment JSC (DST) บริษัทจัดตั้งในเวียดนาม จากผู้ถือหุ้นเดิม 3 ราย เพื่อเข้าลงทุนโครงการโรงไฟฟ้าพลังงานแสงอาทิตย์ กำลังการผลิตรวม 50 เมกะวัตต์ (MW) ณ เมือง Hue ประเทศเวียดนาม มูลค่าการลงทุน 39.85 ล้านเหรียญสหรัฐ หรือคิดเป็น 1.26 พันล้านบาท โดยโครงการจะเริ่มจ่ายไฟฟ้าเชิงพาณิชย์ (COD) ในวันที่ 15 ธ.ค.63
สำหรับการลงทุนดังกล่าวเป็นไปตามมติที่ประชุมคณะกรรมการบริษัทเมื่อวันที่ 23 ก.ค. ที่อนุมัติให้เข้าซื้อหุ้น DST ทั้ง 100% และในวันที่ 19 ต.ค. ได้อนุมัติให้บริษัทเข้าลงนามในเอกสารที่เกี่ยวข้อง ขณะที่เมื่อวันที่ 25 พ.ย.ที่ผ่านมา ได้มีการเปลี่ยนแปลงจากผู้ถือหุ้นเดิมเป็นผู้ถือหุ้นรายใหม่
ทั้งนี้ DST ลงทุนในโครงการโรงไฟฟ้าพลังงานแสงอาทิตย์ Phong Dien II ซึ่งเป็นผู้ผลิตและจำหน่ายไฟฟ้าจากพลังงานแสงอาทิตย์ให้กับ Vietnam Electricity Corporation (VEC) ซึ่งเป็นไปตามสัญญาซื้อขายไฟฟ้าขนาด 50 เมกะวัตต์ โดยมีอัตรารับซื้อไฟฟ้าในรูปแบบ Feed-in Tariff ที่ 0.0709 เหรียญสหรัฐต่อหน่วย เป็นเวลา 20 ปี และจะเริ่ม COD ในวันที่ 15 ธ.ค.63
สำหรับแหล่งเงินลงทุนในโครงการนี้จะมาจากเงินกู้จากสถาบันการเงินแห่งหนึ่ง ร่วมกับเงินลงทุนของบริษัทบางส่วน โดยการลงทุนครั้งนี้นอกจากจะขยายฐานการดำเนินงานของบริษัทในภูมิภาคเอเชียตะวันออกเฉียงใต้แล้ว ยังเป็นการส่งเสริมการเติบโตทั้งในด้านสินทรัพย์และผลประกอบการของบริษัท
 